
Új erőmodell finomesztergálás esetén

A forgácsoláskor fellépő erőhatások ismerete nagy jelentőséggel bír. Az adott eljárástól függően nagy befolyással vannak a szerszámgép terhelésére, valamint a munkadarab deformálódására (karcsú tengelyek kihajlása). Meghatározásuknak legpontosabb módszere a mérés. Alkalmazása azonban számos nehézségbe ütközik.
Az esztergáláskor fellépő erőhatások az anyagjellemzőkön és forgácsolási adatokon kívül erősen függenek a forgács alakját (vastagság és szélesség) meghatározó szerszám élgeometriájától. A finomesztergálás körülményei között szinte kizárólag a szerszám csúcsugara vesz részt a forgácsleválasztásban.
Szakdolgozatom keretein belül finomesztergálás technológiájára dolgoztam ki egy új erőmodellt, mely a hagyományos mechanikai analógián alapuló Kienzle-Victor formulából indul ki, de figyelembe veszi a finomesztergáláskor kialakuló forgácskeresztmetszet (Kienzle-Victor modelltől eltérő) jellegét.
A modellbe bevezettem a heq és leff forgácskeresztmetszet jellemzőket, melyekkel pontosan leírhatóak a finomesztergáláskor kialakuló forgács geometriai jellemzői. A forgácskeresztmetszetek ennél a technológiánál lényegesen kisebbek ezért bevezetésre került az ún. kc1.0,1, kf1.0,1, és kp1.0,1, a térbeli erőkomponensek fajlagos főértékei (mely leff = 1 mm; és heq = 0,1 mm forgácskeresztmetszethez tartozik).
Munkám során háromféle az iparban gyakran használt anyagféleségen (C45, Ko36, AS12) végeztem erőtani vizsgálatokat, melyeknél mindhárom erőkomponensre kidolgoztam az új erőmodellt.
A vizsgálatok szerint a fajlagos forgácsoló erő összetevőire (kc, kf, kp) és a forgácsolóerő komponensekre (Fc, Ff, Fp) felépített erőmodellek nagy pontossággal leírják és modellezik a mérések során meghatározott erőértékeket.
Egyértelműen megállapítható, hogy a létrehozott egyenletek a főforgácsolóerő esetén bizonyultak a legpontosabbnak, az előtolás irányú, valamint a passzív erőkomponensek esetében nagyobb mértékű eltérés tapasztalható a mért és a számított értékek között. Összességében mégis kijelenthető, hogy a felállított modellek az elvárható pontossággal leírják a forgácsolási folyamatok során fellépő erőhatások mindhárom összetevőjének várható nagyságát a finomesztergálás eljárásának paraméter tartományán belül.



